Man vas wat vroue aanval | Netwerk24
Man vas wat vroue aanval
Deur Annette Theron 13 Augustus 2019 06:00
Twee vroue is in Vrouedagweek in Greyton aangerand. Die jongste aanval op 'n vrou was op Vrouedag in Greyton.
AO David Beyers van die Genadendal-polisie het by navraag bevestig albei vroue is ernstig aangerand. "Die vrou wat Saterdag 3 Augustus aangeval is, was alleen in haar huis en is gewelddadig [deur 'n rower] aangerand. Sy is na die Caledon-hospitaal geneem en na Vergelegen oorgeplaas waar sy steeds in 'n koma is."
Volgens AO Beyers was die tweede voorval Vrydagmiddag (9 Augustus) tussen 13:00 en 14:00 in Du Toitstraat.
"Die vrou was van die winkel af op pad terug na haar huis toe sy agtervolg en aangeval is."
Beyers sê die polisie het Vrydag die hele gebied afgesper waarna 'n verdagte gevind en in hegtenis geneem is.
"Van die gesteelde items is by die man gevind. Ons het aanvanklik nie besef dieselfde man was ook by die eerste voorval betrokke nie."
Die polisie het die man ná ondervraging aan albei voorvalle verbind.
"Die vrou wat Vrydag aangeval is, het baie bloed verloor en is na die Caledon-hospitaal geneem," het AO Beyers gesê.
Die verdagte het gister (Maandag 12 Augustus) in die hof verskyn op aanklag van huisroof en poging tot moord vir die een voorval en is aangekla van roof met verswarende omstandighede vir die aanval op Vrouedag.